[pic] | AZ EURÓPAI KÖZÖSSÉGEK BIZOTTSÁGA |

Brüsszel, 11.1.2006

SEC(2006) 20 végleges

Ajánlás

A TANÁCS HATÁROZATA

az Egyesült Királyságban túlzott hiány fennállásáról

(előterjesztő: a Bizottság)

INDOKOLÁS

A túlzott hiány esetén követendő eljárás (EDP) alkalmazására a Szerződés 104. cikke és a túlzott hiány esetén követendő eljárás végrehajtásának felgyorsításáról és pontosításáról szóló, 1997. július 7-i 1467/97/EK tanácsi rendelet[1] vonatkozik, amely a Stabilitási és Növekedési Paktum része. Ugyanakkor, amíg a legtöbb rendelkezés az euro-övezetben nem résztvevő államokkal megegyezően az Egyesült Királyságra is vonatkozik, az Egyesült Királyságra vonatkozó bizonyos rendelkezésekről szóló jegyzőkönyv[2] 5. cikke szerint a Szerződés 104. cikkének (1) bekezdésébe foglalt, a túlzott költségvetési hiány elkerülésére vonatkozó kötelezettség nem vonatkozik az Egyesült Királyságra egészen addig, amíg az ország el nem éri a gazdasági és monetáris unió harmadik szintjét. Helyette, a GMU második szakaszában, a Szerződés 116. cikkének (4) bekezdése szerint az Egyesült Királyság köteles ”a túlzott hiány elkerülésére törekedni”.

Az Egyesült Királysággal szemben indított túlzott hiány esetén követendő eljárás 1998. májusi megszüntetését követő időszakban az Egyesült Királyság általános költségvetési egyenlege az 1990-es évek végi többletet követően 2003/04-ben a GDP 3,2 %-át kitevő hiánnyá alakult[3]. Ezen fejlődés megegyezett a strukturális költségvetési egyenlegnek a GDP 4 százalékpontjának megfelelő változásával 1999/00 és 2003/04 között. Ezen évek alatt az általános költségvetési kiadások hányada kevesebb, mint 40 %-ról a GDP kb. 43 %-ára nőtt. Ugyanebben az időszakban a költségvetés bruttó állótőke-beruházása a GDP 1,2 %-áról 1,6 %-ra növekedett; a bruttó államadósság-hányad 2002/03-ban a GDP 37,6 %-ára csökkent, azóta növekedik. Ez a fejlődés, valamint a kamatlábak alakulása az időszakban a kamatkifizetések csökkenését eredményezte a GDP 2,9 %-áról 2,0 %-ra. A 2003/04 évek referenciaszintet meghaladó hiányának következményeként a Bizottság kezdeményezte a 2004. áprilisi, a 104. cikk (3) bekezdése szerinti jelentéssel[4] a túlzott hiány esetén követendő eljárást. Mivel az akkori értékelés szerint a GDP 3 %-ának túllépése kicsi volt és valószínűleg átmeneti, a hiányt nem ítélték meg túlzottnak.

Az Egyesült Királyság által 2005 augusztusában bejelentett EDP adatokkal összhangban, a költségvetési hiány elérte a GDP 3,2 %-át a 2004/05 (az áprilistól márciusig tartó) költségvetési évben[5],[6], így újból túllépve a GDP 3 %-ában meghatározott referenciaértéket. A 2004/05 költségvetési év hiányára jelzett adat meggyőző bizonyítékot szolgáltat arra, hogy az Egyesült Királyságban a Szerződés és a Stabilitási és Növekedési Paktum értelmében vett túlzott hiány áll fenn.

A Bizottság emiatt jelentést fogadott el a Szerződés 104. cikkének (3) bekezdésével összhangban, amelyben a Szerződésben foglalt hiány és adósságkritériumok teljesülését értékelte[7]. A jelentés szerint, bár a 2004/05. évi hiány a GDP 3 %-ában meghatározott, Szerződésben foglalt referenciaérték feletti, mégis közel volt hozzá. Ugyanakkor, a GDP 3 %-ának túllépése nem tekinthető kivételesnek. Különösen, a túllépés nem tekinthető váratlan esemény eredményének, valamint a referenciaérték 2004/05. évi túllépését kísérő gazdasági teljesítmény nem minősíthető súlyos gazdasági visszaesésnek. Becslések szerint a 2004. évi 3,2 %-os növekedés meghaladta a potenciális növekedés mértékét, hasonlóan a 2004/05 évekhez. 2004-ben a becsült kibocsátási rés pozitív volt. Az átmenetiség kérdése tekintetében azt várták, hogy 2005/06 és 2006/07 között a hiány 3 % felett marad az Egyesült Királyságra vonatkozó időszakos felülvizsgált gazdasági és költségvetési kilátások alapján.

Jelentésében a Bizottság minden egyéb, a tagállam középtávú gazdasági és költségvetési helyzete szempontjából érdemleges tényezőt is elemzett, valamint minden más tényezőt, amely érdemlegesnek tűnt az Egyesült Királyság államháztartásának értékeléséhez. A Stabilitási és Növekedési Paktum szerint a túlzott hiány fennállását megállapító határozathoz vezető lépések során figyelembe lehet venni az érdemleges tényezőket [így ideértve a 104. cikk (4) bekezdésével összhangban a Gazdasági és Szociális Bizottság véleményét, a 104. cikk (5) bekezdésével a Bizottság véleményét, illetve a 104. cikk (6) bekezdésével összhangban a Tanács határozatát], “amennyiben teljesül az átfogó elv azon kettős feltétele, amely szerint – az egyéb érdemleges tényezők figyelembevételét megelőzően – a referenciaérték meghaladása átmeneti, és a hiány közel marad a referenciaértékhez”. Az Egyesült Királyság esetében, bár a 2004/05-re előrejelzett hiány a referenciaértékhez közeli volt, a jelentés megállapította, hogy a 2005/06 és 2006/07 költségvetési évekre előrejelzett költségvetési hiány a GDP 3 %-a feletti.

A Szerződés 104. cikkének (4) bekezdése szerint „a 114. cikkben említett bizottság (vagyis a Gazdasági és Pénzügyi Bizottság) véleményezi a Bizottság jelentését”. A Gazdasági és Pénzügyi Bizottság 2005. szeptember 30-án kiadott véleményében, amely összhangban áll a bizottsági jelentésben foglalt értékeléssel, megállapítja, hogy a túlzott hiány nem tekinthető átmenetinek. A Bizottság azonban ajánlotta, hogy további lépéseket kell tenni a túlzott hiány esetén követendő eljárás keretében a Bizottság következő őszi előrejelzéseit megelőzően.

A Bizottság szolgálatainak őszi előrejelzései szerint, amelyek feltételezik, hogy az Egyesült Királyság költségvetési politikája nem tér el a bejelentettől, a hiány 2005/06-ban várhatóan épp a GDP 3½ %-a alá emelkedik, és 2006/07-ben a GDP 3 %-a fölötti marad, ami csak 2007/08-ban mutat a GDP 3 %-a körüli fokozatos javulást. Ezek az előrejelzések megerősítették a Bizottság 104. cikk (3) bekezdése szerinti jelentésében foglalt értékelését, valamint a Gazdasági és Pénzügyi Bizottság 104. cikk (4) bekezdése alatt elfogadott véleményét, amely szerint 2005/06-ban és 2006/07-ben a hiány várhatóan a GDP 3 %-a fölötti marad és emiatt nem tekinthető átmenetinek. Ezen előrejelzések alapján a GDP 3 %-ában meghatározott referenciaérték túllépése nem tekinthető sem kivételesnek, sem átmenetinek, bár a hiány a referenciaértékhez közeli.

A Bizottság szolgálatainak őszi előrejelzéseit követően az Egyesült Királyság költségvetési intézkedéseket jelentett be a Parlamentnek december 5-én bemutatott előzetes költségvetési jelentésben. A bejelentett politika (az őszi előrejelzésben figyelembe vett) alapadataihoz képest ezen intézkedések költségei az Egyesült Királyság hatóságai szerint nettó értelemben az idei költségvetési évben a GDP 0,1 százalékpontjának megfelelő költségvetési lazítást, és 2006/07-ben GDP épp 0,1 százalékpontja alatti költségvetési szigorítást jelent. Ezen intézkedéseket tekintve, amelyek ugyan kivétel nélkül strukturális jellegűek, a Bizottság értékelése továbbra is azt jelzi, hogy ennek ellenére a 2006/07 év hiánya várhatóan meghaladja a GDP 3 %-át, emellett 2006/07-re a becsült hiány a GDP kb. 3,1 %-a, és emiatt az nem tekinthető átmenetinek.

Emiatt, ismételten a fent említett kettős feltétel nem teljesülése miatt, a 104. cikk (5) bekezdése szerinti bizottsági vélemény, valamint a 104. cikk (6) bekezdése szerinti tanácsi határozat céljából az Egyesült Királyság esetében más érdemleges tényezőket nem vesznek figyelembe. Az elemzés emiatt azt jelzi, hogy nem teljesült a Szerződés hiányra vonatkozó kritériuma. Ezzel ellentétben a kormányzati adóssághányad továbbra is a 60 %-ban meghatározott referenciaérték alatti (a 2004/05 költségvetési évre vonatkozóan a GDP 40,8 %-át kitevő adat), azonban, a jelenlegi és a tervezett elsődleges hiány mértékét tekintve, emelkedő pályán mozog: a Bizottság őszi előrejelzései szerint 2007/08-ban eléri a GDP kb. 44½ %-át. Az alábbi táblázat a Bizottság szolgálatainak előrejelzéseit mutatja költségvetési évek szerint az Egyesült Királyság költségvetési hiányára és adóssághányadaira vonatkozóan.

Egyesült Királyság: költségvetési előrejelzések költségvetési évek szerint

(a GDP %-ában)

Tényleges | Előrejelzett |

2004/05 | 2005/06 | 2006/07 | 2007/08 |

Államháztartási hiány | 3,2 | 3,4 | 3,2 | 3,0 |

Az államháztartás bruttó adóssága | 40,8 | 42,7 | 43,7 | 44,5 |

A Bizottság, miután figyelembe vette saját jelentését, a Gazdasági és Pénzügyi Bizottság véleményét, a Bizottság szolgálatainak 2005. évi őszi előrejelzéseit és az Egyesült Királyság 2005 decemberi előzetes költségvetési jelentését, azon a véleményen van, hogy az Egyesült Királyságban túlzott hiány áll fenn. Ennek a véleménynek, amelyet a Bizottság 2006. január 11-én fogadott el, a Tanács a címzettje, a Szerződés 104. cikke (5) bekezdésének megfelelően. A Bizottság ajánlja, hogy a Tanács ennek megfelelően határozzon, összhangban a 104. cikk (6) bekezdésével.

Ezen kívül a Bizottság csatoltan benyújtja a Tanácsnak az Egyesült Királyságnak szóló tanácsi ajánlásra vonatkozó ajánlását, a túlzott hiány fennállásának megszüntetésére, a Szerződés 104. cikke (7) bekezdésének megfelelően. Az 1467/97/EK tanácsi rendeletnek megfelelően „a Tanács ajánlása a túlzott hiány kiigazítására is megállapít egy határidőt, amelyet az annak megállapítását követő évben kell teljesíteni, kivéve ha különleges körülmények állnak fenn. Az ajánlásban a Tanács előírja a tagállamnak az egyszeri és ideiglenes intézkedésektől megtisztított, ciklikus hatásoktól megtisztított nettó egyenlegének a GDP legalább 0,5 %-át kitevő éves javulásának elérését a túlzott hiány ajánlásban szereplő határidőn belüli kiigazításának biztosítása érdekében.”

Az Egyesült Királyság esetében az érdemleges tényezők figyelembe vétele alapján nem állapítható meg azon különleges körülmények fennállása, amelyek biztosítanák a hiány kiigazítására megszabott határidőtől való eltérést. Különösen, miközben 2005 és 2006 között a kibocsátási rés 0,5 százalékpontos növekedését várják, a Bizottság szolgálatainak őszi előrejelzései szerint (a decemberi előzetes költségvetési jelentés figyelembevételét megelőzően) a kibocsátás 2005 vége felé erősödik, 2006-tól körülbelül trend szintű növekedéssel. Az előzetes költségvetési jelentésben bejelentett intézkedések alapvetően nem befolyásolják a növekedés alakulását, a 2006/07-tól bekövetkező enyhe, a gazdaság offshore olajágazatára összpontosító költségvetési megszorítások feltételezhetően az intézkedésekben nem eredményeznek hagyományos értelemben vett ciklikus hatásokat. A ciklikus hatásoktól megtisztított hiány vonatkozásában a Bizottság szolgálatainak őszi előrejelzésének értékelése szerint 2005 és 2006 között a GDP 0,3 százalékpontjával javul; az előzetes költségvetési jelentés intézkedéseinek figyelembe vétele mellett ez a javulás várhatóan a GDP 0,4 százalékpontja körüli. Összefoglalva, emiatt, a bejelentett politikák alapján a ciklikus hatásoktól megtisztított hiány visszafogott csökkentése környezetében a kibocsátás növekedése az előrejelzések szerint indokoltan erős marad, ugyanakkor a jelenlegi hiány enyhén a referenciaérték feletti marad. Ezen háttér előtt a GDP legalább 0,5 %-ának megfelelő éves javulása enyhe költségvetési erőfeszítéseket igényelne.

Az ajánlásnak megfelelően, mivel az Egyesült Királyságban az átfogó növekedési teljesítmény indokoltan kielégítő, és a túlzott hiány megszüntetéséhez szükséges strukturális javítások a költségvetési egyenlegben visszafogottak, a Stabilitási és Növekedési Paktummal összeegyeztethetőnek tekintik a költségvetési kiigazítás legkésőbb a 2006/07-es költségvetési évre történő befejezését.

Ajánlás

A TANÁCS HATÁROZATA

az Egyesült Királyságban túlzott hiány fennállásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 104. cikke (6) bekezdésére,

tekintettel a Bizottság ajánlására,

tekintettel az Egyesült Királyság által benyújtott észrevételekre,

mivel:

(1) A Szerződés 104. cikke meghatározza a tagállamok számára a túlzott költségvetési hiány (EDP) esetén követendő eljárást a túlzott hiány elkerülése, illetve a túlzott hiány azonnali kiigazítása céljából.

(2) Az egyes Nagy-Britannia és Észak-Írország Egyesült Királyságára vonatkozó rendelkezésekről szóló jegyzőkönyv 5. cikke szerint a Szerződés 104. cikkének (1) bekezdésében foglalt, a túlzott költségvetési hiány elkerülésére vonatkozó kötelezettség nem vonatkozik az Egyesült Királyságra egészen addig, amíg el nem éri a gazdasági és monetáris unió harmadik szintjét[8]. A gazdasági és monetáris unió második szakaszában az Egyesült Királyság köteles a túlzott hiány elkerülésére törekedni, a Szerződés 116. cikkének (4) bekezdése szerint.

(3) A Stabilitási és Növekedési Paktum a rendezett államháztartás célkitűzésén alapul, az árstabilitás és az erős, fenntartható, munkahelyteremtéshez vezető növekedés eszközeként.

(4) A Szerződés 104. cikke szerinti túlzott hiány esetén követendő eljárás, amelyet a „túlzott hiány esetén követendő eljárás végrehajtásának felgyorsításáról és pontosításáról” szóló 1467/97/EK tanácsi rendelet[9] (amely a Stabilitási és Növekedési Paktum része) pontosít, előírja a túlzott hiány fennállását megállapító határozatot. A Szerződéshez csatolt, a túlzott hiány esetén követendő eljárásról, szóló jegyzőkönyv további rendelkezéseket állapít meg a túlzott hiány esetén követendő eljárás megvalósítására. A 3605/93/EK tanácsi rendelet[10] meghatározza az említett jegyzőkönyv rendelkezésének alkalmazására vonatkozó részletes szabályokat és meghatározásokat.

(5) A Szerződés 104. cikkének (5) bekezdése megköveteli, hogy a Bizottság véleményt küldjön a Tanácsnak, ha a Bizottság szerint valamely tagállamban túlzott hiány áll fenn vagy következhet be. Figyelembe véve a Szerződés 104. cikke (3) bekezdése szerinti jelentését, valamint a Gazdasági és Pénzügyi Bizottság véleményét, a 104. cikk (4) bekezdésével, valamint a Bizottság szolgálatainak 2005. évi őszi előrejelzésével és az Egyesült Királyság 2005 decemberi előzetes költségvetési jelentésével összhangban, a Bizottság arra a következtetésre jutott, hogy túlzott hiány áll fenn az Egyesült Királyságban. A Bizottság emiatt megküldte ezt a véleményt a Tanácsnak az Egyesült Királyság vonatkozásában 2006. január 11-én.

(6) A Szerződés 104. cikkének (6) bekezdése szerint a Tanácsnak figyelembe kell vennie azokat az észrevételeket, amelyeket az érintett tagállam tenni kíván, mielőtt egy átfogó értékelés alapján határozna arról, hogy fennáll-e túlzott hiány. Az Egyesült Királyság esetében ez az általános értékelés a következő megállapításokat eredményezi:

(7) Az Egyesült Királysággal szemben indított túlzott hiány esetén követendő eljárás 1998. májusi megszüntetését követő időszakban az Egyesült Királyság általános költségvetési egyenlege az 1990-es évek végi többletet követően 2003/04-ben a GDP 3,2 %-át kitevő hiánnyá alakult[11]. Ezen fejlemény megegyezett a strukturális költségvetési egyenlegnek a GDP 4 százalékpontjának megfelelő változásával 1999/00 és 2003/04 között. Ezen évek alatt az általános költségvetési kiadások hányada kevesebb, mint 40 %-ról a GDP kb. 43 %-ára nőtt. Ugyanebben az időszakban a költségvetés bruttó állótőke-beruházása a GDP 1,2 %-áról 1,6 %-ra növekedett; a bruttó államadósság-hányad 2002/03-ban a GDP 37,6 %-ára csökkent, azóta növekedik. Ez a fejlődés, valamint a kamatlábak alakulása az időszakban a kamatkifizetések csökkenését eredményezte a GDP 2,9 %-áról 2,0 %-ra. Ennek eredményeképpen megindította a 2004 áprilisában készített 104. cikk (3) bekezdése szerinti jelentéssel a túlzott hiány esetén követendő eljárást[12]. Ugyanakkor, mivel az akkori értékelés szerint a GDP 3 %-át meghaladó hiány kismértékű és valószínűsíthetően átmeneti jellegű volt, a hiányt nem ítélték meg túlzottnak.

(8) A 2004/05 költségvetési évben, az Egyesült Királyság által 2005 augusztusában bejelentett EDP adatokkal összhangban, a költségvetési hiány a GDP 3,2 %-os szintjén maradt, ami ismét meghaladta, de közelítette a Szerződésben a GDP 3 %-ában meghatározott referenciaértéket. Ugyanakkor, a GDP 3 %-ának túllépése nem tekinthető kivételesnek. Különösen, a túllépés nem tekinthető sem az Egyesült Királyság hatóságai ellenőrzésén kívül álló váratlan esemény, sem pedig súlyos gazdasági visszaesés következményének. Becslések szerint a 2004. évi 3,2 %-os növekedés meghaladta a potenciális növekedés mértékét, hasonlóan a 2004/05 évekhez. 2004-ben kibocsátási rés becslések szerint pozitív volt. Emiatt, a referenciaértéket túllépő hiány nem tekinthető súlyos gazdasági visszaesés eredményének. A GDP 3 %-ában meghatározott referenciaérték túllépése továbbá nem tekinthető átmenetinek a Bizottság szolgálatainak 2005. évi őszi előrejelzései alapján. Feltételezve, hogy az Egyesült Királyság költségvetési politikája nem tér el a bejelentettől, ezen előrejelzésekben a hiány 2005/06-ban várhatóan a GDP majdnem 3½ %-ra emelkedik, és 2006/07-ben a GDP 3 %-a fölötti marad. Ezen előrejelzések alapján a referenciaérték túllépése nem tekinthető sem kivételesnek, sem átmenetinek a Szerződés és a Stabilitási és Növekedési Paktum értelmében, bár a hiány a referenciaértékhez közeli. A Bizottság szolgálatainak őszi előrejelzéseit követően az Egyesült Királyság költségvetési intézkedéseket jelentett be a Parlamentnek december 5-én bemutatott előzetes költségvetési jelentésben. A bejelentett politika (a Bizottság szolgálatainak őszi előrejelzéseiben figyelembe vett) alapadataihoz képest ezen intézkedések költségei az Egyesült Királyság hatóságai szerint nettó értelemben az idei költségvetési évben a GDP 0,1 százalékpontjának megfelelő költségvetési lazítást, és 2006/07-ben GDP 0,1 százalékpontjának megfelelő költségvetési szigorítást jelent. Ezen intézkedéseket tekintve, amelyek ugyan kivétel nélkül strukturális jellegűek, az értékelés továbbra is azt jelzi, hogy ennek ellenére a 2006/07 évben a GDP 3,1 %-át kitevő hiány várhatóan meghaladja a GDP 3 %-át, és emiatt nem tekinthető átmenetinek. Mindez azt jelzi, hogy a hiánykritériumra vonatkozó, Szerződésben foglalt követelmények nem teljesülnek.

(9) Ezzel ellentétben a kormányzati adóssághányad továbbra is a 60 %-ban meghatározott referenciaérték alatti (az augusztusi EDP adatok a 2004/05 költségvetési évre vonatkozóan a GDP 40,8 %-át kitevő hányadot jeleztek), azonban, a jelenlegi és a tervezett elsődleges hiány mértékét tekintve, emelkedő pályán. A Bizottság őszi előrejelzései szerint az adóssághányad tervezett értéke 2007/08-ban a GDP 44½ %-a.

(10) A 1467/97/EK rendelet 2. cikke (4) bekezdésének megfelelően, az „érdemleges tényezők” csak akkor vehetők figyelembe a 104. cikk (6) bekezdése szerint túlzott hiány fennállását megállapító tanácsi határozatban, ha a kettős feltétel – vagyis a hiány közel marad a referenciaértékhez és a referenciaérték túllépése átmeneti – teljes mértékben teljesül. Az Egyesült Királyság esetében ez a kettős feltétel nem teljesül. Emiatt ebben a határozatban nem vettek figyelembe más, érdemleges tényezőket.

ELFOGADTA EZT A HATÁROZATOT:

1. cikk

Az átfogó értékelés alapján megállapítást nyert, hogy az Egyesült Királyságban túlzott hiány áll fenn.

2. cikk

Ennek a határozatnak Nagy-Britannia és Észak-Írország Egyesült Királysága a címzettje.

Kelt Brüsszelben, […]-án/-én.

a Tanács részéről

az elnök […]

[1] HL L 209., 1997.8.2., legutóbb a 1056/2005/EK tanácsi rendelettel módosított (HL L 174., 2005.7.7., 5. o.) rendelet.

[2] http://europa.eu.int/eur-lex/en/treaties/selected/livre340.html

[3] 2005 augusztusi EDP bejelentés, amelyet a GDP 3,3 %-áról lefelé korrigáltak. Az Egyesült Királyság augusztusi adatait 2005. szeptember 26-án az Eurostat validálta.

[4] Lásd: http://europa.eu.int/comm/economy_finance/about/activities/sgp/country/edp/edprep2004_uk.pdf

[5] Az EDP az Egyesült Királyságra annak költségvetési éve szerint alkalmazandó. Az Egyesült Királyság aktuális költségvetési egyenleg itt jelzett adatai megfelelnek az UMTS bevételek allokációjáról szóló 2000. július 14-i Eurostat határozatnak. Az Egyesült Királyság ezt a határozatot nem használta fel teljes mértékben költségvetési adatainak hazai nyilvánosságra hozatalához, amelynek eredményeként az Eurostat alapú, évente a GDP kb. 0,1 százalékpontjának megfelelő nettó kölcsönök egyenleg alacsonyabb az Egyesült Királyság nemzeti elszámolásaiban jelentettekhez képest 2001-től, illetve 2001/02-től.

[6] Ugyanakkor a 2004/05 évi hiány alakulását az augusztusi bejelentés óta felfelé korrigálták. A GDP 3,3 %-ának megfelelő eredmény összhangban áll a 2005 decemberi előzetes költségvetési jelentésben jelzettekkel.

[7] http://europa.eu.int/comm/economy_finance/about/activities/sgp/edp/com_rep_uk.pdf

[8] http://europa.eu.int/eur-lex/en/treaties/selected/livre340.html

[9] HL L 209., 1997.8.2., 6. o., legutóbb a 1056/2005/EK tanácsi rendelettel módosított (HL L 174., 2005.7.7., 5. o.) rendelet.

[10] HL L 332., 1993.12.31., 7. o., a 475/2000/EK rendelettel (HL L 58., 2000.3.3., 1. o.), és a 351/2002/EK bizottsági rendelettel (HL L 55., 2002.2.26., 23. o.) módosított rendelet.

[11] 2005 augusztusi EDP bejelentés, amelyet a GDP 3,3 %-áról lefelé korrigáltak. Az Egyesült Királyság augusztusi adatait 2005. szeptember 26-án az Eurostat validálta.

[12] Lásd: http://europa.eu.int/comm/economy_finance/about/activities/sgp/country/edp/edprep2004_uk.pdf